പീഡിപ്പിച്ച ശേഷം മൃതദേഹം സംസ്കരിച്ചു പുരോഹിതനുള്പ്പെടെ 4 പേര് പിടിയില് ന്യൂഡല്ഹി ഡല്ഹിയില് പ്രായപൂര്ത്തിയാകാത്ത പെണ്കുട്ടിയെ പീഡിപ്പിച്ച് കൊലപ്പെടുത്തിയ ശേഷം മൃതദേഹം സംസ്കരിച്ച സംഭവത്തില് പുരോഹിതനുള്പ്പെടെ 4 പേരെ അറസ്റ്റു ചെയ്തു. സംഭവത്തില് അന്വേഷണം പുരോഗമിക്കുകയാണ്. ഡല്ഹി കന്റോണ്മെന്റ് ഏരിയയിലെ പുരാനാ നങ്കലില് ഞായറാഴ്ച വൈകുന്നേരമായിരുന്നു കേസിനാസ്പദമായ സംഭവം. 5.30ഓടെ വാടകയ്ക്ക് താമസിച്ചിരുന്ന വീടിന് സമീപത്തെ ശ്മശാനത്തില് തണുത്ത വെള്ളമെടുക്കാനെത്തിയ ഒമ്ബത് വയസുകാരി പെണ്കുട്ടി കൊല്ലപ്പെടുകയായിരുന്നു. തുടര്ന്ന് 6 മണിയോടെ ശ്മശാനത്തിലെ പുരോഹിതനും നടത്തിപ്പുകാരനുമായ രാധേശ്യാമും കണ്ടാല് അറിയാവുന്ന മൂന്ന് പേരും ചേര്ന്ന് പെണ്കുട്ടിയുടെ അമ്മയെ ശ്മശാനത്തിലേക്ക് വിളിച്ചുവരുത്തി. പെണ്കുട്ടി കൂളറില് നിന്നു വെള്ളം കുടിക്കുന്നതിനിടയില് വൈദ്യുതാഘാതമേറ്റ് മരിച്ചെന്ന് അറിയിക്കുകയായിരുന്നു.പെണ്കുട്ടിയുടെ ചുണ്ടുകള് നീല നിറമായിരുന്നുവെന്നും കൈത്തണ്ടയിലും ഇടതു കൈമുട്ടിലും പൊള്ളലേറ്റ പാടുകള് ഉണ്ടായിരുന്നതായും അമ്മ പറഞ്ഞു. സംഭവം പൊലീസില് അറിയിക്കരുതെന്നും കേസായാല് പോസ്റ്റ്മോര്ട്ടം നടത്തുമെന്നും കുട്ടിയുടെ ആന്തരികാവയവങ്ങള് ഡോക്ടര്മാര് കവര്ന്നെടുക്കുമെന്നും നിര്ദേശിച്ചു. തുടര്ന്ന് അമ്മയുടെ അനുവാദമില്ലാതെ സംസ്കരിക്കുകയുമായിരുന്നെന്ന് കുട്ടിയുടെ അമ്മ വെളിപ്പെടുത്തിയതായി പൊലീസ് പറഞ്ഞു. ബന്ധപ്പെട്ട വകുപ്പുകള് ചുമത്തി കേസെടുത്തതായി സൗത്ത് വെസ്റ്റ് ജില്ലാ പൊലീസ് ഉദ്യോഗസ്ഥന് പ്രതാപ് സിങ് പറഞ്ഞു.